b'\n_START_ARTICLE_\nGrad Cmurek\n_START_SECTION_\nZgodovina\n_START_PARAGRAPH_\nGrad so v l. polovici 12. stoletja pozidali svobodni gospodje Cmure\xc5\xa1ki. V starih zapisih se prvi\xc4\x8d leta 1148 omenja Burkhard de Morekke. Leta 1174 je bil Reinbert Cmure\xc5\xa1ki glavni komornik (procurator) na dvoru \xc5\xa1tajerskega mejnega grofa Otokarja IV. Potem ko so leta 1245 prvotni lastniki (Cmure\xc5\xa1ki) izumrli, so gospostvo in grad podedovali traugavski ministeriali gospodje Tru\xc5\xa1enjski. Sam grad je v virih omenjen \xc5\xa1ele leta 1299 kot hovs Murek. Leta 1386 so Cmurek kupili Celjski grofje (Herman II. in Viljem), leta 1401 pa ga je grof Herman Celjski prodal svaku Hansu Stubenber\xc5\xa1kemu. Grofje Stubenbergi so ga imeli v lasti vse do leta 1931, ko ga je kupil Anton Mali, dotedanji grajski oskrbnik._NEWLINE_Grad je z nepravilno tlorisno zasnovo, z renesan\xc4\x8dnim arkadnim dvori\xc5\xa1\xc4\x8dem in z obodnimi stanovanjskimi trakti v jedru \xc5\xa1e romanski, \xc4\x8deprav so prezidave v 16. stoletju mo\xc4\x8dno zabrisale prvotne arhitektonske zasnove. V 18. stoletju so podrli ve\xc4\x8dnadstropni romanski stolp._NEWLINE_Po drugi svetovni vojni so v gradu naselili Zavod za du\xc5\xa1evne in \xc5\xbeiv\xc4\x8dno bolne.'